Primarul Timișoarei spune că, deși Pasajul Iulius Town e gata, abia de luni se va intra cu mașinile prin subteran, pe terenul Iulius Mall. Pasajul despre care vorbim leagă Bulevardul Antenei de Piața Consiliul Europei și urmează să fie inaugurat în weekend. Robu se laudă cu… al patrulea pasaj în patru ani, însă investiția este una privată și ar fi fost stabilită înainte ca edilul-șef să ajungă la primărie. El susține însă că lucrurile nu stau chiar așa.

„Se va da drumul la trafic de luni, având în vedere că în zilele respective vor fi diverse evenimente pe locație. Iată, dăm orașului un al patrulea pasaj în patru ani. Ne mândrim cu atât mai mult cu cât am reușit să facem lucrul acesta fără să cheltuim bani de la bugetul local. (….) Cu ocazia emiterii avizului pentru elaborarea PUZ care a stat la baza investiției, noi am cerut să se realizeze acel pasaj necesar pe Inelul II de către dezvoltator. Și în final să fie donat pasajul Municipiului Timișoara. Am participat personal la discuții și le negocieri, eu am discutat despre acest proiect confidențial cu domnul Iulian Dascălu în 2013”, a anunțat, marți, edilul-șef, făcând referire la pasajele Michelangelo, Jiul și Popa Șapcă.